Τουλάχιστον 20 σκηνές έχουν στηθεί στο Σύνταγμα απέναντι από τη Βουλή. Πρόσφυγες και μετανάστες αρνούνται να μεταφερθούν σε δομές φιλοξενίας. Δηλώνουν πως θα παραμείνουν στο σημείο μέχρι να ικανοποιηθούν τα αιτήματά τους. Έχουν μείνει άστεγοι μετά την επιχείρηση της ΕΛΑΣ σε υπό κατάληψη σπίτι στα Εξάρχεια.

Στο Σύνταγμα διανυκτέρευσαν οι πρόσφυγες και οι μετανάστες που έμειναν άστεγοι μετά την επιχείρηση της ΕΛΑΣ σε σπίτια στα Εξάρχεια. Οι πρόσφυγες και μετανάστες έστησαν τις σκηνές τους στο Σύνταγμα, στην πλατεία απέναντι στη Βουλή και αρνούνται να φύγουν, μετά την έξωση από κτίριο που τελούσε υπό κατάληψη στα Εξάρχεια και εκκενώθηκε μετά από μεγάλη επιχείρηση της αστυνομίας.

Στην πλατεία έχουν στηθεί τουλάχιστον 20 σκηνές όπου διαμένουν πρόσφυγες και μετανάστες ενώ ανάμεσά τους βρίσκονται και μικρά παιδιά. Μάλιστα στην πλατεία Συντάγματoς πήγε λεωφορείο ώστε να τους μεταφέρει σε δομές φιλοξενίας, όμως όπως αναφέρει ο ΣΚΑΙ οι πρόσφυγες αρνήθηκαν να μεταφερθούν και παρέμειναν στις σκηνές τους.

Αίτημά τους είναι να παραμείνουν στην Αθήνα και δηλώνουν πως θα συνεχίσουν να μένουν με τις σκηνές τους στο Σύνταγμα μέχρι να ικανοποιηθούν τα αιτήματά τους.